સુરતના પ્રસિદ્ધ હીરાના ઉદ્યોગપતિ ગોવિંદભાઈ ધોળકિયાએ પોતે કહેલી વાત મુજબ ત્રણ મિત્રો સાથે તેમણે ધંધો શરૂ કર્યો હતો. થોડા જ સમયમાં ત્રીજા મિત્રને કેન્સર થયું હોવાનું બહાર આવ્યું. સારવાર કરી પણ અંતે તેમના મિત્રનું અવસાન થયું. આ ભાગીદારનાં સંતાનો નાનાં હતાં અને તેમનાં પત્ની પણ અભણ. સામાન્ય રીતે આપણે એવું વિચારીએ કે ભાગીદારી છૂટી કરીને તેમનો હિસ્સો આપી દીધો હશે. પણ બન્યું તેનાથી ઊલટું. ભાગીદારી વર્ષો સુધી ચાલુ રહી. અવસાન પામેલા ભાગીદારના પુત્રો ભણ્યા-ગણ્યા. ધંધો શીખવાડ્યો. આ દરમિયાન ભાગ પણ આપતા રહ્યા. છેવટે ભાગીદારી છૂટી કરી. ગોવિંદભાઈ કહે છે કે ભાગીદારી છૂટી કરવાનો નિર્ણય લીધો ત્યારે આ ભત્રીજાઓ રડે અને ના પાડે કે અમારે છૂટાં નથી થવું. પણ સારા ભવિષ્ય માટે આ નિર્ણય લીધો હોવાનું ગોવિંદભાઈ કહે છે.